Pretty Girls

«Pretty Girls», ամերիկացի երգչուհի Բրիթնի Սփիրսի և ավստրալիացի ռեփեր Իգի Ազալիայի երգը։ Այն որպես սինգլ թողարկվել է 2015 թվականի մայիսի 4-ին RCA Records լեյբլի կողմից։ Երգը գրվել է The Invisible Men-ի, Մեգան Քոթոնիի, Little Mix խմբի անդամների և Իգի Ազալիայի կողմից։


== Նախապատմություն և թողարկում ==
2014 թվականի սեպտեմբերին «Extra» հեռուստածրագրին տված հարցազրույցում Բրիթնի Սփիրսը հայտարարում է, որ արդեն սկսել է աշխատել իր նոր ալբոմի վրա։ Նույն հարցազրույցում երբ նրան հարցրել են, թե ում հետ կցանկանար համագործակցել, երգչուհին նշել է Քեյթի Փերրիի և Իգի Ազալիայի անունները։ Սփիրսի և Ազալիայի համագործակցության մասին շշուկները տարածվում են այն բանից հետո, երբ Ազալիան հայտարարում է, որ «գաղտնի համագործակցություն» է ունեցել ինչ-որ կատարողի հետ։
2014 թվականի նոյեմբերին Ազալիան հաստատում է իր և Սփիրսի համագործակցության մասին լուրերը, իսկ դեկտեմբերին հայտնի է դառնում, որ նրանց համատեղ երգի պրեմիերան կայանալու է 2015-ին։ 2015 թվականի մարտին Ազալիան հայտարարում է, որ երգը կոչվելու է «Pretty Girls», իսկ ավելի ուշ Սփիրսը հայտարարում է, որ երգը թողարկվելու է մայիսի 4-ին։


== Քննադատական արձագանքներ ==
«Billboard» ամսագրի լրագրող Ջեյսոն Լիփշացը երգին տվել է 3.5/5 աստղ և այն համեմատել է Ազալիայի «Fancy» երգի հետ։ «Los Angeles Times» թերթի լրագրող Ավգուստ Բրաունը գրել է, որ սա «ամառվա երգի» թեկնածու է, մինչդեռ «Yahoo Music»-ի Ջեսսի Սփերոն այն միանշանակ համարել է 2015-ի ամառվա երգը։ «New York Daily News» օրաթերթի Ջիմ Ֆարբերը գրել է, որ սա ամառային երգ է, որը «կխրվի ձեր գլուխը», սակայն ավելացրել է, որ այս երգին պակասում է այն թարմությունը, որը ունի «Fancy» երգը։


== Տեսահոլովակ ==
Երգի տեսահոլովակը, որի ռեժիսորներն են Քեմերոն Դադին և Իգի Ազալիան, ներկայացվել է 2015 թվականի մայիսի 13-ին։


=== Սյուժե ===
Տեսահոլովակի սկզբում Բրիթնի Սփիրսը լողավազանի մոտ պառկած հարդարում է իր եղունգները, և հանկարծ երկնքից լողավազանի մեջ է ընկնում Իգի Ազալիան։ Հաջորդ կադրում նրանք հայտնվում են մի սենյակում, որտեղ Սփիրսը նոր տեսք է տալիս Ազալիայի ոճին։ Նրանք հագնվում են 1980-ականների ոճով և իրենց դեղին մեքենայով դուրս են գալիս քաղաք զբոսնելու։ Նրանք կանգ են առնում ավտոլվացման կետում, որտեղ Սփիրսը սկսում է պարել բազմաթիվ պարողների հետ։ Այդ ընթացքում Ազալիան իր գերբնական ուժերի միջոցով ավտոլվացման կետի բանկոմատից հանում է ամբողջ թղթադրամները և դրանք հայտնվում են օդում, իսկ Ազալիան և Սփիրսը սկսում են պարել դրանց տակ։ Այնուհետև մեքենայով այդտեղ են ժամանում Սփիրսի ընկերուհիները, և իրենք նստելով ընկերուհիներ մեքենան շրջում են քաղաքով։ Երեկոյան նրանք հայտնվում են մի ակումբում, որտեղ Ազալիան կատարում է երգի իր ռեփ հատվածը, իսկ Սփիրսը կատարում է պարային շարժումներ։ Տեսահոլովակը ավարտվում է նրանով, որ հանկարծ ակումբում հայտնվում է մի անտեսանելի ուժ և լույսերը պահում է Սփիրսի և Ազալիայի վրա։


== Կենդանի կատարումներ ==
2015 թվականի մայիսի 17-ին Բրիթնի Սփիրսը և Իգի Ազալիան երգը առաջին անգամ կատարել են Billboard Music Awards մրցանակաբաշխության ժամանակ, որը անցկացվել է Լաս Վեգասի MGM Grand Garden Arena արենայում։ Նրանց ելույթը դրական արձագանքներ ստացավ երաժշտական քննադատների և հեռուստադիտողների կողմից։ «People» ամսագիրը գրել է, որ ամբողջ ելույթի ընթացքում նրանք հանդիսատեսին ուրախացրեցին իրենց գույնզգույն ելույթով։ «Entertainment Weekly» ամսագիրը այդ ելույթը համարել է Սփիրսը ամենաէներգետիկ ելույթներից մեկը, իսկ «Billboard» ամսագիրը այն անվանել է այդ մրցանակաբաշխության լավագույն ելույթներից մեկը։


== Հիթ-շքերթներ ==


== Ծանոթագրություններ ==


== Արտաքին հղումներ ==
Երգի տեսահոլովակը YouTube-ում